Milyen célból és mikor alakult a Húsznegyven?
Az egyesület ötlete akkor fogant meg bennünk, amikor 2011-ben - 3 gyerekes családként - Budaörsre kölöztünk, mert Budapestről a zöldbe vágytunk, és saját kertre, jobb levegőre. De arra nem számítottunk, hogy a nyüzsgő belvárosi társasági- és kulturális élet ennyire hiányozni fog nekünk. Mivel a munkahelyünket is Budaörsre költöztettük - saját Építészirodánk van, ami most a lakásunk alatti felújított borospincében működik a Szép utcában- nem szerettünk volna naponta visszarohangálni Budapestre semmilyen okból sem.
Hamar összebarátkoztunk olyan kisgyerekes családokkal, akiknek szintén hiányérzetük volt ezen a téren, és erőt éreztek magukban, hogy tegyenek valamit a helyi közösségért. Végül 2014-ben, 6 házaspár egymásra találásával született meg az egyesület: a 12 főből 7 építész, 2 színész, 1 közgazdász és 1 programozó ás 1 dizájner volt. És mindannyiunknak legalább egy gyereke a Kincskereső Óvodába járt! :-)
Szóval úgy döntöttünk, hogy így együtt olyan programokat fogunk szervezni, ami segíti a helyi lakosokat - felnőtteket, gyerekeket -, hogy jobban megismerjék lakóhelyüket és egymást. Ezen kívül fontos volt mindannyiunk számára az építészeti edukáció is - elkezdtünk épített környezeti nevelés foglalkozásokat tartani gyerekeknek. Ezen felül az volt a célunk, hogy egy olyan helyi közösség épüljön az egyesület köré, akikkel közösen tudunk majd gondolkodni a minket érintő városi, városépítészeti kérdésekről.
Reméltük, hogy a városvezetés is felfigyel majd a kezdeményezésünkre, és idővel majd megkérdezi a véleményünket a város jövőjével kapcsolatban.
Hogyan kerültetek a Zichy Majorba?
Az első egyesületi programunk nagyon jól sikerült: 2014. őszén egy kőhegyi pincetúrát szerveztünk. 6 privát kézben lévő régi borospincét látogattunk végig, és mindegyikben volt valamilyen érdekes program: vagy borkóstoló, vagy előadás a budaörsi pincék múltjáról. A legutolsó helyszín a saját irodánk volt a Szép utcában: a tárgyalóként használt régi borospincében egy kis kiállítást rendeztünk be nemzetközi példákkal arról, hogy hogy lehet újrahasznosítani az elhagyott présházakat.
Erre a programra közel száz érdeklődő érkezett - alig fértünk el az irodánkban. Itt jöttünk rá arra, hogy milyen nagy igény van az efféle programokra.
Ezek után egy kedves barátunk, Somogyi Feri helyi szobrászművész, a BUM (Budaörsi Művészek Egyesülete) egyik oszlopos tagja mutatta meg nekünk a Zichy Majort, mint a BUM alkotó- és kiállító helyét. Akkoriban nagy gondban voltak, mert viszonylag kevés programjuk volt év közben - főleg a nyári táborokra koncentráltak - és szívesen láttak minket vendég-kiállítóként. Úgyhogy 2014. novemberében már ide szerveztük az első Budaörsi Építész Szüret nevű rendezvényünket.
Legnagyobb meglepetésünkre a Szüret megnyitójára Wittinghoff Tamás polgármester és Budaörs akkori főépítésze, Mártonffy István is ellátogatott, mert kíváncsiak voltak a munkánkra. Sikerült úgy fellelkesítenünk őket, hogy következő évtől hivatalosan is a Zichy Major használóivá válhattunk - a BUM Egyesülettel együtt.
Mik voltak az eddigi Építész Szüretek témái?
A téma fókusza mindig Budaörs. Ezen belül igyekszünk mindenki számára érdekes építészeti, urbanisztikai kérdésekkel foglalkozni - de nagyon fontos, hogy az építész szakma számára is izgalmas legyen a kiállításunk. Eddig hat Építész Szüretet rendeztünk, ebből 2 foglalkozott Budaörs kortárs épületeivel, 2 Budaörs jövőképével, 1 a Kőhegy jövőjével, a legutolsó - Budaörs Upgrade címmel - pedig villám-előadások formájában villantott fel izgalmas budaörsi témákat.
Az ismeretterjesztésen, épített környezeti nevelésen túl a közösségépítés az egyik fő célotok. Milyen más programokat szerveztetek?
Budaörs óriási lehetőségének látjuk a Zichy Major épületegyüttesét: központi helyzetét, patinás, nagyszabású tereit. Azon vagyunk, hogy mindenki számára ismert kulturális helyszínné váljon, ezért főként ide szervezzük eseményeinket. Elég széles a paletta: volt már itt kertmozi, színház, koncert, csomagtartó-vásár, gasztro-piac, közösségi kertészkedés, dizájn vásár, könyvbemutató, építész konferencia. Az itt működő Major kávézó is a mi kezdeményezésünkre indult el, és mára sokan zarándokolnak ide akár Budapestről is egy jó kávéért.
Ezen kívül szoktunk a helyi iskolákban épített környezeti nevelés foglalkozásokat tartani, illetve városi sétákat.
Igazi közösség alakult már ki az egyesület körül, nagyon jó érzés a visszatérő vendégekkel találkozni az eseményeinken - akik időközben a barátainkká váltak.
Több tervünk is van. Egyrészt szeretnénk a Zichy Major épületét még alkalmasabbá tenni arra, hogy minél színvonalasabb eseményeket lehessen ott tartani. Az Önkormányzat évről évre támogat minket ebben, és mi a szakmánkból adódóan hatékonyan tudjuk menedzselni ezt.
Szeretnénk, ha még több alternatív színházi előadás, filmvetítés, kiállítás, közösségi esemény lenne itt- fontos nekünk, hogy ne a mainstream, hanem az alternatív kultúra legyen képviseltetve nálunk. Mindezt a BUM Egyesülettel egyeztetve, egymást kiegészítve szervezzük.
Judit: Én Kamaraerdőn, tehát Budaörsön nőttem fel. Születésemtől 24 éves koromig éltem ott, tehát én 2011-ben visszaköltöztem ide - és hoztam magammal a férjemet és a gyerekeket. :-)
Mi a kedvenc/egy kedves emléketek?
Nem tudok egy bizonyos emléket kiemelni - inkább az aranyozza be a mindennapjainkat, hogy rengeteg szoros kapcsolatunk, kötődésünk van Budaörsön. A gyerekeink is imádnak a Major védett udvarán játszani a barátaikkal - talán ez pótolja számukra azt a szabadságot, amit a szüleink megélhettek, amikor gyerekkorukban még szabadon játszhattak a faluban. Ez nagyon jó érzés minden alkalommal, amikor ott vagyunk. Illetve az, hogy jó példát mutatunk nekik - a 15 éves nagylányomról kiderült, hogy a gimnáziumi osztályában ő az egyik fő közösségépítő. Az alma nem esett messze...